B. Bugár, podpredseda NR SR: (2002-06-19):
A. Engliš, poslanec: Vážený pán predsedajúci, vážený pán minister, kolegyne, kolegovia. Ja sa chcem práve vyjadriť k problematike, ktorá ma tu pred pár minútami trikrát zastavila. V návrhu zákona, ktorým sa dopĺňa zákon č. 141/1961 Zb. Trestného poriadku, sa v článku 1 bod 5 § 14 ods. 1 písm. b) navrhuje znenie: „Príslušníci Policajného zboru, Železničnej polície, Zboru väzenskej a justičnej stráže, Zboru colnej správy, Národného bezpečnostného úradu a Slovenskej informačnej služby.“ Teda uvedeným znením § 14 ods. 1 písm. b) sa navrhuje, aby sa právomoc vojenských súdov vzťahovala aj na príslušníkov Policajného zboru a ostatných uvedených ozbrojených zložiek, ktorých služobný pomer je upravený zákonom č. 73/1998 Z. z. Tento postup vyplýva z opatrení ministra vnútra, ktoré navrhuje prijať v súvislosti s dopravnými nehodami policajtov pod vplyvom alkoholu. Čiže to je prvá myšlienka, ktorá ma zarazila, že pokiaľ sa policajti opíjajú, tak treba všetkých hodiť do jedného vreca. Ja si osobne myslím, že to nie je správne a v každom prípade ide o veľmi citlivý problém z hľadiska medzinárodnej organizácie a postavenia Policajného zboru Slovenskej republiky. Myslím si, že toto zaradenie je len zámienka a skutočnosť je úplne iná. Ja ju tu nemienim nejako podrobne rozoberať. Podstatné je totiž úplne niečo iné a osobne si myslím, že to súvisí aj s tým, aby sa po transformácii armády zachovala nadbytočná inštitúcia vojenských súdov a prokurátorov a so všetkými osobitosťami, ktoré tieto inštitúcie majú, a že totiž hlavná činnosť týchto vojenských orgánov, teda vojenskej jurisdikcie bola hlavne na riešenie deliktov vojakov základnej služby. Keď to zoberiete percentuálne, tak jednoznačne mám tu pravdu a vy, ktorí v tom robíte, aj pán Ošváth, tak veľmi dobre viete, o čom rozprávam. A keď už o to ide, keď pán minister odišiel, hovoril, že sú spojení s prokurátormi a sudcami a podobne, tak sa pýtam, prečo aj títo nejdú tam. Samozrejme, že tam je trošku rozdiel medzi ozbrojenými zložkami, áno, ale hovorím, pýtam sa tak isto, ak je dôvodom korupcia a zneužívanie svojho postavenia, tak prečo tam nie sú zaradení prokurátori alebo aj sudcovia. V každom prípade, ako som spomenul, ide o veľmi citlivý problém z hľadiska medzinárodnej orientácie a postavenia Policajného zboru v Európe. Ja si dobre pamätám, že jednou z podmienok, zásadnou podmienkou prijatia slovenskej polície a slovenských policajných odborov do Medzinárodnej európskej organizácie policajtov bolo práve naplnenie základného princípu, že polícia a policajti majú civilný, teda občiansky status a nepodliehajú pod pôsobnosť vojenskej jurisdikcie tak, ako je to vo všetkých, ja tvrdím, že vo všetkých štátoch v Európskej únie. Pokiaľ tu bolo spomínané Rumunsko a podobne, mám z toho zmiešaný pocit, aby sme sa my prirovnávali k Rumunsku a v každom prípade tento základný krok otvoril vlastne príslušníkom Policajného zboru cestu k demokracii spoločnosti a určil miesto a postavenie polície medzi policajnými zbormi v Európe. Slovenská republika takisto ratifikovala aj rezolúciu č. Rady Európy 690/1979 deklarácia o polícii, ktorá už zjavne určuje civilný, teda občiansky status polície. Aj keď tu nie sú kritici, pán Ošváth, je tu len pán Langoš, pán Osuský tu nie je, tak tvrdím, že tam, kde je to pre vás výhodné, páni poslanci, tak je to záväzné, tam, kde je to pre vás nevýhodné, tak je to len odporúčajúce alebo opačne, áno. Čiže tam, kde vám to vyhovuje, tam, samozrejme, sa zmieňujete o tom, že deklarácia má len odporúčajúci charakter. Chcel by som podporiť aj myšlienku, ktorú povedal pán poslanec Orosz, že civilné súdy sú schopné to riešiť. Schopné sú to riešiť a, samozrejme, povedali ste aj určitý návrh, čiže policajné jednotky, zbory sú vytvorené zákonom a sú súčasťou verejnej správy zodpovedné za zachovanie a realizáciu zákonov. Čiže mali by podliehať nie vojenskej, ale jurisdikcii, tak ako ste spomenuli aj vy, čiže civilnej. Zaradenie príslušníkov Policajného zboru a ozbrojených zborov pod jurisdikciu vojenských súdov je v rozpore s odporúčaním Rady Európy, podľa ktorého polícia pri vykonávaní policajných povinností v občianskej spoločnosti má podliehať občianskym orgánom. A smerodajná je aj skutočnosť, že pokiaľ tu bolo spomínané, aby som nehovoril, že všetci, ale prevažná väčšina členských štátov v Európskej únii nemá podriadené policajné sily pod vojenskú jurisdikciu vojenských súdov. A tendencia členských štátov v Európskej únii je demilitarizovať políciu, a to si myslím, že aj pán Langoš tu spomenul. Tento návrh teda nie je v súlade s normami Rady Európy a policajti nemajú podliehať právomoci vojenských súdov, ale majú byť v právomoci civilných súdov. Preto vás žiadam, pani poslankyne a páni poslanci, predložil tu návrh, čiže nebudem tu ja s tým operovať, ale predložil návrh pán poslanec Mesiarik, aby ste nepodporili návrhy, že Policajný zbor a tieto ozbrojené zložky, o ktorých som hovoril, podliehali vojenskej jurisdikcii. Ďakujem.